Nagy erőkkel készül az ünnepre a település
Felsőnána is készül az ünnepekre. A meghitt, családias hangulat a járványhelyzetben még jobban felértékelődik.
A település központjában hamarosan karácsonyfát állít a Német Nemzetiségi Önkormányzat, tájékoztatta lapunkat Bíró Szabolcs. A polgármester első ciklusát tölti, a községben nőtt fel, egész családja felsőnánai. Fő célja segítőkészen, a település fejlődése érdekében eljárni. Szívügyének tartja a civil szervezetek újjáélesztését, a község közösségének újrakovácsolását. Negyvenegy év után ezért ismét van focicsapatuk, a Felsőnána SE, sportklubjuk, a Felsőnánai Sportegyesület, és még épp befértek a megyebajnoki nevezési határidőbe. Több mint egy tucatnyian futballoznak náluk, hetven százalékuk felsőnánai, a többiek kétyiek, murgaiak. Az önkormányzat támogatja a település központjában található evangélikus templom harangszerkezetének felújítási munkálatait, van katolikus templomuk is, amely imaházként szolgál.

A településen 636-an élnek, egyötödük nyugdíjas, a munkavállalók javarészt Szekszárdra járnak dolgozni.

– A felsőnánai öt-hat hektáros szarvasmarha- és sertéstelepnek, a szárító telephelynek, az agrárcégnek a közelmúltban új tulajdonosi köre lett. A munkavállalók jelentős részét, köztük felsőnánaiakat is elbocsátottak, mivel tejmarhák helyett húsmarhatartásra állnak át, és a tervezett korszerűsítések és gépesítések miatt kevesebb dolgozóra van szükségük. Szerencsére az elbocsátott dolgozók közül mindenki el tudott helyezkedni, az új tulajdonosok pedig egyre jobban rendben tartják a környéket, felújítanak, korszerűsítenek – tette hozzá a polgármester.

Felsőnánán építési vállalkozók, kisvállalkozók is megtalálták a számításukat.

Van alsó tagozatos iskola, ahol huszonöt diák tanul, van saját cipőüzem, ahol felsőnánaiak készítik a gyógycipőket. Az üzem tetőszerkezete azonban felújításra szorul, és ez csak egy a további sok feladat közül.

– Mindig történik valami, tavasszal a Kossuth utcában az esőzések miatt vis maior helyzet állt elő, ötmillió forintos kár keletkezett. Azzal együtt az utakon található kátyúkat is meg akarjuk szüntetni – ismertette Bíró Szabolcs polgármester. A tervei között szerepel még egy új tűzoltó egyesület létrehozása, és egy idősek klubja kialakítása, igaz utóbbi a jelenlegi járványveszélyben egyelőre nem aktuális.

Az idősek szociális ellátásában nagy segítségükre van a falugondnoki szolgálat és a kilencszemélyes falugondnoki autó, amellyel az ovisok is minden reggel megérkeznek a tavasz óta megújult óvodába, amelynek udvarába hat új játékot telepítettek, és hamarosan önerőből valósítják meg az intézmény kerítésének a felújítását is.

Fotó: Makovics Kornél
ünnepek Almanach